Vil ha «bompenger» på jernbanen

Veibygging har skutt fart blant annet på grunn av bompenger. Nå leter jernbanedirektør Elisabeth Enger etter metoder for å få brukerne til å betale også for utbygging av ny jernbaneinfrastruktur.

- Jeg har ikke tatt stilling til noen av de forslagene, men jeg synes det er flott at de reiser debatten om alternativ finansiering, sier jernbanedirektør Elisabeth Enger. Olav Olsen

1. des. 2011 14:40 Sist oppdatert 1. desember 2011

— Det handler om at det kanskje også på jernbaneområdet må letes etter et spleiselag fordi vi snakker om veldig store investeringsbehov, sier jernbanedirektøren.

Flere mulige kilder

Forslaget er ett av en lang rekke som blir presentert i en rapport som samferdselsminister Magnhild Meltveit Kleppa fikk overlevert torsdag.

Les også Vil revolusjonere jernbane-Norge

Enger sier «bompenger» på jernbanen er en av flere mulige alternativer for å hente penger fra nye steder.

— Når det er veldig store investeringsbehov så betyr det at det uansett vil bli en veldig stor statlig regning, men vi bør også se etter om det er muligheter for samfinansiering med andre offentlige myndigheter, med næringsliv eller med brukere og kunder, sier Enger.

Liertunnelen

Hun har funnet eksempler på brukerfinansiering av jernbaneinfrastruktur tidligere.

— Da Liertunnelen ble bygget, så ble det lagt et påslag på billettprisen i en periode slik at brukerne var med å finansiere den. Og det er klart det er tenkelig også i byområdene, hvor jernbanen skal være en del av nærtrafikktilbudet, så burde vi kanskje åpne for at bompengefinansiering kan være aktuelt på jernbanestrukturen, ikke bare driften av kollektivtrafikken.

Kleppa ikke avvisende

Samferdselsminister Magnhild Meltveit Kleppa ønsker forslagene velkommen, men vil ikke si om hun støtter dem ennå.

— Jeg har ikke tatt stilling til noen av de forslagene, men jeg synes det er flott at de reiser debatten om alternativ finansiering, og så er det ett av flere spørsmål som vi må komme tilbake til, sier hun.

john.hultgren@aftenposten.no

sveinung.bentzrod@aftenposten.no